 Dịka ụbọchị Satọdee na-akpụdòbe nso nike, bụ ụbọchị a ga-emetọpụ nhọpụta izugbe ahọ 2019 nala Nigeria, onyeisi na onye ndu ime mmụọ nke ụka ekpere Holy Ghost Adoration Ministry, Uke dị na steeti Anambra bụ ụkọchukwu Oseburu ụwa Emmanuel Obimma akpọkuola ụmụafọ Nigeria ka ha kwụsị nkwafu ọbara ahụ ha na-akwafu nihi ịzọ ọkwa na igwù okwe ndọrọ ndọrọ ọchịchị.  Ụkọchukwu Obimma, bụ onye a maara nke ọma dịka Ebubemụọnsọ kpọrọ oku a ma nye ya bụ ndụmọdụ nofufe nrò otite mmanụ e fèrè nụlọ ụka Blessed Iwene Tansi Catholic Church dị nỤmụdiọka, nokpuru ọchịchị Dunukọfịa nke steeti Anambra, bụkwa ebe ọ nọrọ wee gbarụọ ihu bàbyere mgbusi ahụ e gbusiri ọtụtụ ndị mmadụ aka ha dị ọcha na mpaghara ebe dị iche iche nala anyị na nhọpụta nke mbụ ahụ e mere nizu ụka abụọ gara aga, ma kọwaa ya dịka nke jọgburu onwe ya.O chetaara ọhanaeze na ịzọ ọchịchị abụghị tigbuo zọgbuo nihi na o nweghị ihe ọbụla bụ ihe nke ụwa mmadụ kwesiri iji tụfuo ndụ ya, ma ya fọdụzie nke ihe gbasaara igwù okwe ndọrọ ndọrọ ọchịchị, ma dụọ ndị nọ na ya bụ égwú ka ha zụọ ya nusoro iwu. Ọ gwara ndị na-atụ akwụkwọ ka onye ọbụla kee nkwụchà, sepu aka nihe ọbụla pụrụ isukanye nsogbu noge ndọrọ ndọrọ a, ọ bụnadị dịka ọ rịọrọ ha ka onye ọbụla pụta nigwe ụbọchị ahụ, ma tụnyere onye o chere na ọ bụ ya kacha mma akwụkwọ.Dịka ọ na-akwa arịrị na ọnụ ọgụgụ ndị e gburu egbu na nhọpụta ọchịchị izugbe nke ahọ a e megoro eme, bụ mmadụ iri atọ na ise, dịka òtù Civil Liberty Organization siri kwuo, kàrịrị ọnụ ọgụgụ ndị e gburu na nke ahọ 2015, bụ mmadụ iri na abụọ; Ebubemụọnsọ gara nihu kpọkuo ọhanaeze, ndị ọnụ na-eru nokwu, ndị ọrụ nchekwa, ụlọ ọrụ dị iche iche, ndị isi ụka, ụlọ ọrụ INEC, ndị eze ọdịnala na ndị ndu obodo ka ha tụnye ụtụ nke ha nụzọ dị iche iche iji hụ na e nweghịzị ụdị nkwafu ọbara dị otu ahụ ọzọ.Ọ dụkwazịrị onye ọbụla ka ọ gbaso udo na ya bụ nhọpta iji hụ na ọ ga-aga nke ọma ma nwekwa ezi mpụtara na akụkọ ọma so ya, karịa akụkọ ihe ọdachi na akụkọ ịkwafù ọbara, dịka e siri nụ na nke e mere mgbe gara aga. 